Himmerland Forsikring med hovedsæde i Aars fik i 2017 et overskud før skat på 64,7 mio. kr. mod 56,2 mio. kr. i 2016. Det svarer til en fremgang på cirka 15 procent, og forsikringsselskabets adm. direktør Ole Færch betegner resultatet som 'meget tilfredsstillende'. - Det er meget tilfredsstillende at notere en positiv udvikling i både antallet af medlemmer og samlet forretningsomfang. Den omstillingsproces, som blev iværksat for nogle år siden, vurderes at kunne medvirke til en fortsat gunstig udvikling til glæde for både eksisterende som kommende nye medlemmer, siger Ole Færch. Godt 23 millioner kroner af årets resultat før skat kom i kassen fra forsikringsmæssige aktiviteter, mens de øvrige knap 42 millioner kroner blev hentet hjem på Himmerland Forsikrings investerings-aktiviteter. Resultatet betyder, at Himmerland Forsikring på tærsklen til 2018 havde en egenkapital på mere end 800 millioner kroner.

Referat:
Det nordjyske forsikringsselskab kom ud af 2017 med 15 procent mere på bundlinjen